कुमार जैसे दो अरब से भी ज्यादा लोग हैं जिनकी जिंदगी इंटरनेट के बिना अधूरी है. वैज्ञानिक से लेकर रेहड़ी वाले तक हर तरह के लोगों से मिलकर बना यह आंकड़ा दुनिया की कुल आबादी का करीब एक तिहाई है. यह एक नया समाज है जिसकी बसाहट सूचना-तकनीक की जमीन पर हो रही है. मानव सभ्यता का इतिहास बताता है कि अलग-अलग दौर में हर समाज ने कुछ शक्तियों को अपना आधार मानते हुए उनकी आराधना की है. दुनिया की सबसे पुरानी कही जाने वाली वैदिक सभ्यता इंद्र, सूर्य या रुद्र नाम की शक्तियों को पूजती थी. पांच हजार साल पुराना वह समाज मानता था कि बारिश, धूप और आंधी-तूफान के इन देवताओं की कृपा के बिना उसकी खेतिहर व्यवस्था की गाड़ी नहीं चल सकती. आज इंटरनेट इस्तेमाल करने वाले दसियों करोड़ लोगों के समाज के लिए भी एक शक्ति कुछ ऐसा ही दर्जा रखती है. उसका नाम है गूगल.